open-index/open-wikipedia-markdown huggingface dataset:
Goodge Street undergrunnsstasjon

**Goodge Street undergrunnsstasjon** er en stasjon i Londons undergrunnsbane. Den ligger ved Tottenham Court Road i City of Westminster. Stasjonen betjener Northern-linjen, og er i kollektivsone 1. 

Den ble åpnet 22. juni 1907 som *Tottenham Court Road undergrunnsstasjon*. Allerede 3. september 1908 ble dette endret, ettersom *Oxford Street undergrunnsstasjon* fikk forbindelse mellom Northern- og Central-linjene, og ble omdøpt til Tottenham Court Road. Goodge Street fikk da navn etter en sidegate. 

Den er en av de få stasjonene hvor adgangen til plattformene er via heis og ikke rullestrapp. Den er også en av de få hvor det er separat ut- og inngang, et resultat av at man har beholdt den opprinnelige designen på heissystemet. 

Goodge Street er svært travel i rushtiden, men strømmen av mennesker går for det meste en vei; de fleste passasjerene er pendlere som skal til jobb på morgenenen og hjem igjen på ettermiddagen. Andre passasjerer bruker normalt heller Tottenham Court Road, som ligger mer sentralt i forhold til handlegater og underholdningstilbud. 

Den er en av åtte stasjoner som har et tilfluktsrom under plattformene. Det var derfra at general Eisenhower annonserte at D-dagen hadde begynt i 1944. 

|}
## Eksterne lenker
* Goodge Street Underground Station Transport for London (Engelsk)
Manizales

**Manizales** er hovedstad i departementet Caldas i Colombia og har om lag 480&nbsp;000 innbyggere. 

Byen ligger nord i området «Zona Cafetera», nær vulkanen Nevado del Ruiz i en høyde av 2153 meter over havet. 

Manizales er et viktig utdanningssenter og har flere ulike universiteter.

## Eksterne lenker
* Manizales, offisielle sider  (spansk)
* La Patria, avis for Manizales (spansk)
Commissioner of Police of the Metropolis

**Commissioner of Police of the Metropolis**, gjerne omtalt som **Metropolitan Police Commissioner**, er tittelen til sjefen for Metropolitan Police Service, Londons politistyrke. 

Det er den høyest rangerte stillingen i det britiske politiet, uten at dette har praktisk betydning ettersom de ulike politistyrkene er uavhengige av hverandre.

Stillingen ble opprettet i 1839, og frem til 1855 var den alltid delt mellom to personer. Dersom den som utnevnes til stillingen ikke er adlet tidligere blir hen det alltid før tiltredelse. 

Insigniene for embetet er unike i det britiske politiet, og består av en krone over en Bath-stjerne over korslagte politikøller omgitt av en krans. De er svært like insigniene til en general i den britiske hæren. 

I begynnelsen var kommissærene enten pensjonerte offiserer fra militæret eller offentlige tjenestemenn, uten spesiell bakgrunn fra politiet. Dog hadde flere av de tidlige kommissærene erfaring fra koloniadministrasjon, der de hadde politimyndighet. Den første med en politikarriere bak seg var John Nott-Bower, som ble utnevnt i 1953; den første som hadde startet karrieren som vanlig konstabel var Joseph Simpson, utnevnt i 1958, og den første som hadde gått alle gradene fra konstabel og opp, var Robert Mark som ble utnevnt i 1972. Etter dette har alle kommissærer vært gjennom en vanlig politikarriere.

## Embetsinnehavere

* Oberstløytnant Charles Rowan, 1829 – 1850
* Richard Mayne, 1829 – 1868
* Kaptein William Hay, 1850 – 1855
* Oberstløytnant Douglas Labalmondière (acting), 1868 – 1869
* Oberstløytnant  Edmund Henderson, 1869 – 1886
* Generalmajor  Charles Warren, 1886 – 1888
* James Monro, 1888 – 1890
* Oberst  Edward Bradford, 1890 – 1903
* Edward Henry, 1903 – 1918
* General Nevil Macready, 1918 – 1920
* Brigader William Horwood, 1918 – 1928
* General Viscount Byng av Vimy, 1928 – 1931
* Marskalk av Royal Air Force Lord Trenchard, 1931 – 1935
* Vise luftmarskalk Philip Game, 1935 – 1945
* Harold Scott, 1945 – 1953
* John Nott-Bower, 1953 – 1958
*  Joseph Simpson, 1958 – 1968
*  John Waldron, 1968 – 1972
*  Robert Mark, 1972 – 1977
*  David McNee, 1977 – 1982
*  Kenneth Newman, 1982 – 1987
*  Peter Imbert, 1987 – 1993
*  Paul Condon, 1993 – 2000
*  John Stevens, 2000 – 2005
*  Ian Blair, 2005 - 2008
*  Paul Stephenson, 2009 - 2011
*  Bernard Hogan-Howe, 2011 - 2017
*  Cressida Dick, 2017 -
Syning

**Syning** er et uttrykk som brukes når noen ser en avdød eller liket vises fram. Den avdøde kan være i en seng, på en båre eller i en kiste. En syning kan finne sted når som helst mellom dødsfallet og begravelsen eller bisettelsen. Syning forveksles ofte med likskue, samling rundt et lik før man legger lokk på kista, som har en mer formell juridisk karakter.

Før var det vanlig praksis med visning eller syning av liket (likskue) og båreandakt og utsynging i forbindelsen med at den avdøde ble ført ut av hjemmet.

## Se også
* Likvake
* Lit de parade, høytidelig, seremonielt likskue

## Referanser
Ian Blair

**Ian Warwick Blair, baron Blair av Boughton** (1953–2025) var en britisk polititjenestemann. Han var kommissær for Metropolitan Police Service, Londons politistyrke, fra 2005 til 2008.

Blair, som for øvrig ikke er slekt med statsminister Tony Blair, ble utdannet ved Wrekin College i Shropshire, Harvard High School i Los Angeles og ved Christ Church College i Oxford. Han har en mastergrad i engelsk språk og engelsk litteratur. 

I 1974 begynte han i politiet, som konstabel i Soho i London. I 1999 mottok han Queen's Police Medal, og i 2003 ble han adlet for sine tjenester for politivesenet. 

Blair ble i 2010 utnevnt til livstidspeer og fikk tittelen baron Blair of Boughton.

## Referanser
Kontrollert sprengning

En **kontrollert sprengning** er en metode som kan brukes blant annet til å uskadeliggjøre mulige bomber eller for å rive større bygninger.

Med hensyn til sprengning av bomber kan disse utføres enten ved at objektet isoleres slik at det ikke kan gjøre skade, for eksempel på et åpent område eller i en bunker, eller ved at man avfyrer et skudd som utløser en mindre sprengning uten av hovedladningen går av. Arbeidet skjer i dag vanligvis med roboter, slik at det er minimal fare for tap av menneskeliv.
Yopal

**Yopal** er hovedstad i provinsen Casanare i Colombia og har om lag 84&nbsp;000 innbyggere. Byen ligger 387 km. fra hovedstaden fra Bogotá.

## Eksterne lenker
* Yopal, infoside (spansk)
Berenike I av Egypt

**Berenike I** (gresk: Βερενίκη; født ca. 340 f.Kr., død mellom 279 og 268 f.Kr.) var en gresk-makedonsk som gjennom sitt ekteskap med Ptolemaios I Soter ble den første dronning av ptolemeerdynastiet i Egypt.

## Familie
Berenike var opprinnelig fra Eordaia i det som i dag er Vest-Makedonia i Hellas. Hun var datter av en lokal makedonsk adelsmann ved navn Magas, som ellers det lite som er kjent om. Hennes mor var Antigone, og hennes bestefar på morsiden var en adelsmann kalt for Kassander, bror av Antipatros, regent for Aleksander den stores rike. Berenike var således niese av den mektige Antipatros.

## Første ekteskap

I 325 f.Kr. ble Berenike gift med en lokal adelsmann og militær offiser ved navn Filip, som det ellers er lite som er kjent om. Filip hadde vært gift tidligere og hadde barn. Med Filip fødte hun en sønn, Magas (samme navn som faren), som ble konge av Kyrenaika i dagens Libya. Hans datter Antigone ble gift med kong Pyrrhos av Epirus (historisk område i nordlige Hellas). Magas dediserte en inskripsjon til seg selv og sin far Filip da han tjente som prest for Apollon. Pyrrhos skal døpte en ny by opp etter Berenike, *Berenikis*. Filip døde en gang rundt 318 f.Kr.

## Andre ekteskap
Etter at Filip var død reiste Berenike til Egypt sammen med sine barn som hoffdame for sin mors kusine Eurydike som var gift med Ptolemaios I Soter. Ptolemaios var en av Aleksander den stores generaler, og opprettet ptolemeerdynastiet som egyptisk konge. Berenike fikk Ptolemaios' oppmerksomhet og han giftet seg med henne i 317 f.Kr. Den forsmådde Eurydike forlot det ptolemeiske hoffet i Egypt ved et tidspunkt, og var i alle fall i 287 f.Kr. bosatt i Miletos. Berenike fødte to døtre og en sønn med Ptolemaios: Arsinoe II, Filotera og sønnen og arvingen Ptolemaios II Filadelfos.

Ptolemaios II ble anerkjent som sin far arving foran Eurydikes barn. I løpet av sitt styre bygde Ptolemaios II en havn ved Rødehavet og skal ha oppkalt den etter moren. Etter at hun døde forordnet først Ptolemaios II og senere Ptolemaios IV Filopator guddommelige æresbevisninger til henne.

## Referanser


## Litteratur
* Waterfield, Robin (2011): *Dividing the Spoils: The War for Alexander the Great’s Empire*. New York: Oxford University Press. ISBN 978-0-19-957392-9.
Knarrevik

**Knarrevik** (også referert til som Knarrevika) er et tettsted i Øygarden kommune i Vestland, og er sammen med Straume en del av tettstedet Knarrevik/Straume. Knarrevik ligger på østsiden av Litle-Sotra. Om man følger riksvei 555 fra Bergen mot Sotra vil man passere Knarrevik like etter Sotrabroen.  

Tettstedets navn kommer av vikingenes fraktebåt knarr og viser at stedet har en lang historie. Knarrevik har i tidligere tider vært en del av et beiteområde for sau. I nyere tid er Knarrevik mer kjent som tettsted og industriområde. En av dagens viktige industriarbeidsplasser i Knarrevik er Norwegian Talc, som produserer tilsettingsstoffer til maling. 

Hjelteryggen skule og Liljevatnet skule (ferdig bygget i 2005) har erstattet Knarrevik skole. Liljevatnet skule er bygget like ved festningsverker fra 2. verdenskrig. 

Knarrevik har postnummer 5355.

## Referanser
Eidsvåg

**Eidsvåg** kan vise til:

*Eidsvåg (Nesset) – tettsted i Molde kommune i Møre og Romsdal
*Eidsvåg (Bergen) – et område i Åsane bydel i Bergen
Lysaker

**Lysaker** er et strøk med boliger, industri og kontorer helt øst i Bærum kommune i Akershus på grensen mot Oslo. Kommunegrensen følger Lysakerelva som ved Lysaker munner ut i Lysakerfjorden. Lysaker grenser til Stabekk, Fornebu og Jar; og Sollerud/Lilleaker i Oslo på den andre siden av elven. Området har navn etter *Lysaker gård*, som lå vest for elva og på sjøsiden av dagens E18, hvor det nå står en rekke forretningsbygg. Navnet betyr «de lysende åkrene», av norrønt Ljósakr. Lysaker ble adelig setegård for Nesøygodset da stattholder Christopher Urne overtok godset i 1639.

Lysaker ble et trafikknutepunkt etter at Kongsberg Sølvverk ble anlagt i 1624 og det ble anlagt ny vei til Christiania med bro ved dagens Lysakerbro. Tidligere ble elven krysset lengre opp, rett ovenfor fossen, ved Fåbro (tidligere navn på Lysakerelven var «Fod»). Særlig etter at Drammenbanen ble lagt her i 1872 vokste Lysakers betydning som trafikknutepunkt.

I dag er det ingen andre steder i Norge hvor det passerer flere biler per døgn enn på Europavei 18 ved Lysaker. Statens vegvesen har beregnet at det i perioden 2005–2010 vil være i gjennomsnitt  passeringer i døgnet. Dette er en oppjustering fra det tidligere anslaget fra 1990-tallet, som var på  passeringer.

Lysaker-lokket er et sentrum for bedrifter i området. På Lysaker-lokket over E18 ligger Lysaker Torg som har postkontor med spesiell bedriftsservice. Videre har området bedrifter som Nextgentel, Findus, Barnengen, Oracle, Statkraft, Pfizer, Microsoft, Nokia, Wilh. Wilhelmsen, Petroleum Geo-Services, Agva Kraft og Granfos Brug, samt kontorbygninger for Klaveness rederi og Aker Kværner. Lenger ut langs utløpet av elven ligger Lysaker Brygge med boliger og forretningslokaler.

Lysaker stasjon ved siden av har togforbindelse med Skøyen inn mot sentrum av Oslo og Sandvika vestover. Flytoget passerer der jevnlig. Videre er området et bussknutepunkt for lokal- og langdistansebusser, samt passasjerferge til Nesodden.

Fridtjof Nansens hus Polhøgda ligger på Lysaker og huser nå Fridtjof Nansens Institutt.

Lysaker har gitt navn til den såkalte Lysakerkretsen; et nettverk av kunstnere og vitenskapsmenn som bodde her rundt 1900.

I vår tid jobber mange på Lysaker. De siste 25 årene er antallet arbeidsplasser mer enn femdoblet. Innen en radius på 800 meter fra Lysaker stasjon ligger det hele  arbeidsplasser, underforstått at noen av disse ligger på Lilleaker på Oslosiden.

## Litteratur
* Rasch-Engh, Rolf: *Lysaker – gammelt boområde og næringssentrum*. 2000.

## Eksterne lenker
* 
* Google Local map som viser satellittbilde og kart for Lysaker-lokket og Lysaker torg
Bunnefjorden

**Bunnefjorden** eller **Bonnefjorden** utgjør den østlige delen av Indre Oslofjord som ligger øst for Vestfjorden og Nesodden og vest for Ekebergskråninga, Nordstrand og Nordre Follo. Den nordøstligste delen av Bunnefjorden ligger i Oslo kommune, den innerste (sørligste) delen, kjent som Bunnebotn ligger i Ås kommune, Frogn kommune og resten er delt mellom Nesodden kommune i vest og Nordre Follo kommune i øst. Den nøyaktige avgrensingen av innløpet gis ved en rett linje fra nordspissen av Nesoddtangen til Hukodden på Bygdøy.

Bunnefjorden har en terskel på om lag 60 meters dyp mot Oslofjorden i vest (fra Nesoddtangen til Bygdøy) og er mye dypere lenger inne (ca. 150 meter ved Svartskog). Fjorden har i lange perioder, noen ganger over flere år, liten eller ingen vannutskiftning. Vannet er av dårlig kvalitet, spesielt under 50 meters dyp og nær bunnen.

De største øyene i Bunnefjorden er Langøyene, Malmøya med Malmøykalven, Ulvøya, Ormøya, Gressholmen og Husbergøya. Med OpenStreetMaps definisjon må også Bleikøya regnes inn.

I Håkon Håkonssons saga omtales fjorden som *Skjáldr*, et navn som trolig gikk ut av bruk kort tid etter. Navnet kan ha overlevd i gårdsnavnet Skjellerud (dels skrevet Skialdarud) i Frogn.

## Referanser
Berenike II av Egypt

**Berenike II** (gresk: Βερενίκη; 267/266 f.Kr. – 221 f.Kr.) var datter av Magas av Kyrene og hans dronning Apama II (i dagens Libya), og hun ble hustruen til Ptolemaios III Euergetes, den tredje herskeren av ptolemeerdynastiet i Egypt.

## Første ekteskap
En gang rundt 249 f.Kr., kort tid etter at hennes far døde, ble Berenike gift med Demetrios Kalos, «den kjekke», en makedonsk prins. Etter at han kom til Kyrene ble han elskeren til hennes mor Apama. I en dramatisk hendelse fikk Berenike sin utro ektemann Demetrios drept mens han var i morens soverom mens moren overlevde. Hun hadde ingen barn med Demetrios.

## Andre ekteskap

Hun ble siden gift med Ptolemaios III, og med ham fødte hun følgende barn: Ptolemaios IV Filopator, Magas, Lysimakhos, Aleksander, Arsinoe III og Berenike.

Det er hevdet at Berenike deltok i de gresk nemeiske leker i tiden mellom 245 og 241 f.Kr. og skal også ha konkurrert i de olympiske leker ved en ukjent dato. Det er sannsynlig at hun ikke deltok som aktiv utøver, men heller som sponser.

Kort tid etter at hennes ektemann Ptolemaios III døde i 221 f.Kr. ble hun myrdet på tilskyndelse av sin sønn Ptolemaios IV, som hun antagelig delte makten i riket med. Til tross for drapet, eller kanskje på grunn av det, ble det utstedt en kongelig forordning som skisserte en kult for den nylig guddommeliggjorte dronning Berenike II og «spesifiserte at mannlige og kvinnelige sanger skulle synge hele dagen foran statuen av Berenike.»

## Myter
I løpet av hennes ektemanns fravær på en militær ekspedisjon til Syria, dedikerte hun sitt hår til Afrodite for at han skulle komme trygt tilbake. Det ble plassert i tempelet for gudinnen i Zefyriom i sørlige Anatolia. Håret skal på ukjent vis ha forsvunnet. Den greske astronomen Konon fra Samos skal ha forsøkt å forklare dette fenomenet i hofflige fraser ved å si at det ble fraktet til himmelen og plassert blant stjernene. Denne fortellingen ble parodiert i Alexander Popes satiriske dikt *The Rape of the Lock* (1712). Navnet ''Coma Berenices'', eller Berenikes hår, har blitt benyttet på et stjernebilde som minne om denne hendelsen. Kallimakhos, en dikter fra Kyrene, har feiret denne omformingen i et dikt, hvor kun noen få linjer er bevart, som ble oversatt av romerske Catullus.

Byen Euesperides ble grunnlagt på nytt av henne og fikk hennes navn, Berenike (derav dets moderne navn Benghazi. Asteroiden 653 Berenike, oppdaget i 1907, er også navngitt etter henne. Hvitmankehornfuglen (*Berenicornis comatus*) er også navngitt til ære for hennes hår.

## Referanser


## Litteratur
* Salmonson, Jessica Amanda (1991): *The Encyclopedia of Amazons*. Paragon House. ISBN 1-55778-420-5. s. 33.

## Eksterne lenker
* 
* ''The House of Ptolemy'', kapittel 3
Arsinoe III av Egypt

**Arsinoe III Filidelfia** (gresk: Ἀρσινόη ἡ Φιλοπάτωρ, som betyr «Arsinoe (som) elsker sin far», født 246/245 f.Kr. - død 204 f.Kr.) var først prinsesse (*basilissa*) inntil hun ble dronning av Egypt. Hun var datter av Ptolemaios III Euergetes og Berenike II, og hun ble gift med sin yngre bror Ptolemaios.

Mellom slutten av oktober og begynnelsen av november 220 f.Kr. ble hun gift med Ptolemaios IV Filopator (også han med samme epitet). Hun deltok aktivt i styringen av landet, i det minste det som ble tolerert av den allmektige ministeren Sosibios. I Egypts krig mot Antiokos III den store i Selevkideriket på Koilesyria deltok hun i slaget ved Rafia i 217 f.Kr. Hun red i spissen for infanteriet og kavaleriet. Hun fikk et barn med sin bror, arveprinsen Ptolemaios V.

Sommeren 204 f.Kr., kort tid etter at henne ektemann var død, ble hun selv myrdet i et palasskupp. Antagelig drept av en Filammon på ordre fra ministeren Sosibios.

## Referanser


## Eksterne lenker
* «Arsinoe, Sister and Advisor of Ptolemy IV Philopator» ved Meera Lester
Liste over stortingsrepresentanter 1989–1993

**Liste over stortingsrepresentanter 1989–1993** omfatter alle som ble valgt til stortingsrepresentanter for perioden 1989 til 1993, og deres fast møtende vararepresentanter.

Stortingsvalget 1989 endte med at de 165 representantplassene ble fordelt med 63 til Arbeiderpartiet (Ap),
37 til Høyre, 22 til Fremskrittspartiet (Frp), 17 til Sosialistisk Venstreparti (SV), 14 til Kristelig Folkeparti (KrF), 11 til Senterpartiet (Sp) og 1 til Framtid for Finnmark.

De 8 utjevningsmandatene gikk til Akershus (3), Hordaland (1), Oslo (1), Rogaland (2) og Østfold (1).

Som følge av valget tiltrådte Jan P. Syses regjering (H, Sp, KrF) 16. oktober 1989. Den ble avløst av Gro Harlem Brundtlands tredje regjering (A) 3. november 1990. Jo Benkow var stortingspresident denne perioden.

## Aust-Agder

## Vest-Agder

## Akershus

3 utjevningsmandater.

## Buskerud

## Finnmark

## Hedmark

## Hordaland

1 utjevningsmandat.

## Møre og Romsdal

## Nordland

## Oppland

## Oslo

1 utjevningsmandat.

## Rogaland

2 utjevningsmandater.

## Sogn og Fjordane

## Telemark

## Troms

## Nord-Trøndelag

## Sør-Trøndelag

## Vestfold

## Østfold

1 utjevningsmandat.

## Referanser
Kleopatra IV av Egypt

**Kleopatra IV** (gresk: Κλεοπάτρα; født ca. 138 f.Kr. – død 112 f.Kr.) var dronning av det ptolemeiske kongedømme i Egypt kortvarig i tiden 116-115 f.Kr. og styrte sammen med sin ektemann Ptolemaios IX Lathyros. Senere ble hun dronning av minst halvparten av det hellenistiske Selevkideriket (hovedsakelig dagens Syria) som hustru av Antiokos IX Kyzikenos.

## Liv
Kleopatra var datter av Ptolemaios VIII Fyskon og Kleopatra III av Egypt. Hun ble født en gang mellom 138 og 135 f.Kr. Hun var søster av Ptolemaios IX Lathyros, Ptolemaios X Aleksander, Kleopatra Selene I og Tryfaena.

Kleopatra IV ble gift med sin bror Ptolemaios IX Lathyros en gang rundt 119-118 f.Kr. mens han var fortsatt prins. Det er mulig at Kleopatra IV er mor til Ptolemaios XII Auletes og Ptolemaios av Kypros, men det er også mulig at disse to var barn av en navnløs elskerinne av Auletes.

Rundt 115 f.Kr. tvang den viljesterke moren Kleopatra III at Kleopatra IV måtte skille seg fra sin bror. Hvorfor hun var misfornøyd med henne er uvisst. Isteden lot hun sin andre datter Kleopatra Selene I bli gift med Lathyros.

Kleopatra IV flyktet fra Egypt og seilte til Kypros hvor hun giftet seg med Antiokos IX Kyzikenos. Hun klarte å samle en hær som gjorde det mulig for hennes nye ektemann å føre krig mot Antiokos VIII Grypos. Kyzikenos var halvbror av selevkidekongen i Syria, Antiokos VIII Grypos. Halvbrødrene lå i krig med hverandre, og Grypos bekjempet Kyzikenos og klarte til sist å jage ham til Antiokia ved Orontes. Grypos var i tillegg gift med Kleopatra IVs søster Tryfaena, og søstrene var åpenbart ikke venner. Tryfaena besluttet at Kleopatra skulle dø, og da ektemannen protesterte, fikk hun samlet en del soldater og lot Kleopatra IV bli myrdet i helligdommen til Dafne i Antiokia.

Christopher Bennett har på sitt omfattende nettsted for ptolemeisk genealogi notert muligheten for at Kleopatra IV ved sitt korte ekteskap med Kyzikenos kan ha blitt mor til den senere selvkidekongen Antiokos X Eusebes, som siden ble gift med Kleopatra IVs yngre søster Kleopatra Selene, således gjøre ham til ektefelle av en kvinne som var både hans stemor (Selene giftet seg med både Grypos, Kyzikenos, før hun giftet seg med Eusebes) og hans tante.

## Referanser


## Eksterne lenker
* «Cleopatra IV», *Livius.org*
10. etappe i Tour de France 2005

## Grenoble – Courchevel
***Etappe:** 10
***Dato:** 12. juli 
***Lengde:** Opprinnelig 192,5 km, kuttet ned 11,5 km, starten gikk derfor i Brignoud.
***Norske resultater:**
:152. Kurt Asle Arvesen + 38:11 min
:165. Thor Hushovd + 38:11 min

## Info
Et brudd på 7 mann som inkluderte Laurent Brochard kom løs helt i starten på etappen og disse hadde på det meste et forsprang på 10:40 minutter. Etterhvert bestemte Jörg Jaksche og Oscar Pereiro Sio seg for å ta opp jakten. Jaksche tok igjen den opprinnelige gruppen til Brochard og deretter Brochard selv og Luis Sanchez som nå lå alene i teten, ca. 40 km fra mål. Forspranget ned til hovedfeltet var i denne perioden på 04:30 min. Avstanden krympet raskt etterhvert som den siste stigningen nærmet seg, samtidig falt de fleste rytterne fra det opprinnelige bruddet fra tetgruppen. Hovedfeltet kjørte inn i den siste stigningen 22 km fra mål med ett forrykende tempo og etter kort tid besto denne gruppen av bare 15 ryttere: Armstrong, Azevedo, Hincapie, Ullrich, Vinokourov, Mancebo, Evans, Landis, Piepoli, Mazzoleni og Leipheimer. En rekke sammenlagtkandidater som Roberto Heras og Iban Mayo falt tidlig fra. Noe overraskende falt også Vinokourov fra tidligere enn ventet. Da det var ca. 10-11 km igjen var Armstrongs hjelperyttere ferdige, dette hadde liten betydning for jernmannen fra Texas som knuste sine nærmeste konkurrenter i sammendraget de siste 10 til 15 kilometerne. En mann som Jan Ullrich måtte slippe allerede rundt 11 km fra mål, omtrent samtidig som Armstrongs siste hjelperytter.  Jaksche ble tatt igjen ca. 10 km fra mål av Armstrong og de få andre rytterne som nå lå i front. Den eneste som fulgte Armstrong hele veien var Alejandro Valverde som til gjengjeld slo Armstrong i spurten. Rasmussen sikret seg en fortsatt solid ledelse i kampen om klatretrøyen. Han ble også betegnet som en utfordrer til Armstrong i sammendraget av enkelte eksperter etter denne etappen.

## Innlagte spurter

### Grønn trøye

**1. mellomsprint** i Detrier (40 km)

**2. mellomsprint** i Bourg-Saint-Maurice (138,5 km)

### Klatretrøye

**[[Cormet-de-Roselend]]** Kategori 1 (118 km)

**[[Courchevel]]** Kategori 1 (192.5 km – Målgang)

## Eksterne lenker
* Etappebeskrivelse og recap på cyclingnews.com
Akershus Heimevernsdistrikt 04

**Akershus Heimevernsdistrikt HV-04** var et distrikt i Heimevernet som ble nedlagt 1. august 2005.

Heimevernsdistrikts mannskaper ved Solør-avsnittet ble ned nedleggelsen overført til HV-05 på Terningmoen på Elverum. Avsnittene, fra Romerike, ble overført til HV-02 på Lutvann i Oslo i det nye HV-distriktet Oslo og Akershus Heimevernsdistrikt 02.

## Sjefer i HV-04

## Referanser
Hydroklorfluorkarbon

**Hydroklorfluorkarbon** (HKFK) er ufullstendig halogenert hydrokarbon med klor og fluor. Har vært brukt som kuldemedie i varmepumper og kjøleanlegg. Disse kuldemediene er ikke naturlige og er kjemikaler som ikke finnes i naturlig form og som er syntetisk fremstilt. Mediene tilhører gruppen halogeniserte hydrokarboner som fremstilles på basis av metan (CH4) eller etan (C2H6), ved at ett eller flere hydrogenatomer erstattes med en eller flere halogener. Halogener omfatter i denne sammenheng hovedsakelig klor og fluor. Disse kuldemediene er ikke lenger tillatt brukt i nye anlegg.

Syntetiske kuldemedier har vært anvendt til varmeveksling i kuldeanlegg, kjøleskap, frysedisker, AC-anlegg og andre typer kulde- og varmepumpetekniske innretninger i flere tiår. Historisk ble de syntetiske kuldemediene introdusert som ”sikre” kuldemedier. De ble tatt i bruk fra 1960- tallet. De syntetiske mediene var blant annet ikke brennbare, luktfrie og kunne i tillegg tilbys til en relativt lav pris. Det var først på midten av 70 tallet at forskerne Rowland og Molina lanserte teorien om hvilke skadevirkninger disse mediene hadde på ozonlaget.

## Referanser
Halogenering

**Halogenering** er en kjemisk reaksjon som inkorporerer et halogenatom i et molekyl. Det finnes mer beskrivende begreper som spesifiserer type halogen som inngår i reaksjonen: fluorering, klorering, brominering og jodering. Halogenering innebærer reaksjon av et halogen med et alken for å gi et 1,2-dihalid addisjonsprodukt eller med en aromatisk forbindelse for å gi et substitusjonsprodukt. For eksempel produseres det hvert år omkring seks millioner tonn 1,2-dikloroetan (etylendiklorid) industrielt ved addisjon av klorgass til etylen. Produktet brukes både som et løsemiddel og som utgangsstoff for produksjon av PVC. 

I en Markovnikov addisjonsreaksjon reagerer et halogen som for eksempel brom med et alken, noe som fører til at π-bindingen bryter og etterfølgende dannelse av et haloalkan. Dette gjør hydrokarbonet mer reaktivt, og brom viser seg å være en god utgående gruppe i etterfølgende kjemiske reaksjoner, slik som nukleofile alifatiske substitusjonsreaksjoner og eliminasjonsreaksjoner.   

Det finnes flere typer halogeneringer, herunder:

* Fri radikal-halogenering 
* Ketonhalogenering
* Elektrofil halogenering
* Halogen addisjonsreaksjon

**Dehalogenering** er likeledes det motsatte av en halogenering: et halogenatom blir fjernet fra et molekyl som følge av en reaksjon. 

## Eksempler
Dannelse av gull(III)klorid ved klorinering av gull er et eksempel på en halogenering. 

Hunsdieckerreaksjonen (fra karboksylsyrer) og Sandmeyerreaksjonen (fra arylhalider) er to spesifikke metoder for halogenering. 

Et eksempel på halogenering finnes i den organiske syntesen av anestetikumet halotan fra trikloretylen som inkluderer en brominering ved høy temperatur i andre trinn: 

## Se også
*Haloalkan (alkylhalid)
*Halogenoaren (arylhalid) 
*Haloketon

## Referanser


## Kilder
*
Halogen

**Halogen** er en betegnelse for gruppe 17 (også kalt hovedgruppe 7) i det periodiske system og inneholder grunnstoffene fluor, klor, brom, jod, astat og tenness. Navnet er gresk og betyr 'salt-danner' fordi grunnstoffene reagerer lett med metaller og danner salter. De har 7 valenselektroner og er derfor svært reaktive (binder seg lett til andre grunnstoffer). 

De er svært reaktive fordi de lett tar til seg et ekstra elektron og blir negativt ladd. Reaktiviteten er høyest hos fluor og avtar nedover i gruppen. Atomkjernen drar mer på elektroner nærmere kjernen, fluor har altså høyest elektronegativitet. Det blir vanskeligere for atomet å dra på elektroner lenger borte fra kjernen. Altså avtar reaktiviteten med økende atomnummer eller nedover gruppene.

Halogener danner toatomige molekyler som F2, Cl2, Br2 og I2.

Halogener er giftige stoffer i fri tilstand, altså når de ikke opptrer i kjemiske forbindelser, og må behandles med forsiktighet.

Beilsteins test er en enkel kjemisk prøve som en kvalitativ prøve på halogener.

Halogener blir brukt i tannkrem, til desinfisering, bleking av papir, til kjemisk industri og til halogenpærer, der halogengassen forhindrer at glødetråden i lampen tar fyr når man slår den på.

## Kilder
*Universitetet i Oslo, Institutt for biovitenskap: Halogener Besøkt 17. juni 2023
Villavicencio

**Villavicencio** (populært kalt *Villavo*) er en by i Colombia med 340&nbsp;295 innbyggere (2002, hele kommunen). Byen er hovedstaden i fylket (departamento del) Meta.

Byen ligger 467 meter over havet, like øst for den østligste del (*Cordillera Oriental*) av Andesfjellene, som er tredelt gjennom Colombia. Byen har en direkte veiforbindelse til hovedstaden Bogotá, 90&nbsp;km (2 timers biltur) over et rundt 3000 m høyt fjellpass.

Byen kalles «La puerta al llano» (døren til slettelandet) og har en flyplass som ofte brukes til mellomlanding på vei mellom hovedstaden og jungelen i øst. På grunn av høyden er klimaet behagelig ("god norsk sommer" hele året). Årsmiddeltemperaturen er 27&nbsp;°C med variasjoner typisk mellom 19 og 33&nbsp;°C. Gjennomsnittlig årlig nedbør er 4085&nbsp;mm, altså et særdeles fuktig klima.

Byen ble grunnlagt i 1840 av *Esteban Aguirre* og ble oppkalt etter *Antonio Villavicencio*.

## Referanser
Meta (departement)

**Meta** er et departement i Colombia som grenser til nabodepartementene Vichada, Guaviare, Caquetá, Huila, Cundinamarca, Casanare samt til hovedstadsområdet Bogotá. Departementet ligger sentralt i landet i vestre del av slettelandet (Los Llanos). Her finnes et monument plassert i det geografiske sentrum av landet. Hovedstaden er Villavicencio.

Departementets navn kommer fra elva Meta som renner gjennom området.

## Kommuner

# Acacias
# Barranca de Upia
# Cabuyaro
# Castilla la Nueva
# Cubarral
# Cumaral
# El Calvario
# El Castillo
# El Dorado
# Fuente de Oro
# Granada
# Guamal
# La Macarena
# La Uribe
# Lejanias
# Mapiripan
# Mesetas
# Puerto Concordia
# Puerto Gaitan
# Puerto Lleras
# Puerto Lopez
# Puerto Rico
# Restrepo
# San Carlos Guaroa
# San Juan de Arama
# San Juanito
# San Martin
# Villavicencio
# Vista Hermosa

## Referanser


## Eksterne lenker
*
Schwarzburg-Sondershausen

**Schwarzburg-Sondershausen** var et tysk fyrstedømme og forbundsstat. Det ble grunnlagt som grevskapet *Schwarzburg-Arnstadt* i 1599, og ble opphøyet til fyrstedømme i 1697 og fikk navnet *Schwarzburg-Sondershausen* i 1716. I 1920 ble staten en del av Thüringen.

Pr. 1919 hadde fyrstedømmet 92 692 innbyggere. Arealet var på tilsammen 862,1 km², oppdelt i en rekke enklaver, og bestod av det såkalte øvre herskapet med distriktene Arnstadt og Gehren og enklavene Geschwenda og Rocksdorf, og det nedre herskapet med distriktene Sondershausen og Ebeleben. Andre viktige steder i det øvre herskapet var Masserberg, Großbreitenbach und Plaue (Thüringen) og i det nedre herskapet Greußen og Clingen.

## Grevene og fyrstene av Schwarzburg-Sondershausen fra 1571 til 1909

#1571-1586 – Grev Johann Günther I. (1532–1586)
#1586-1593 – formynderstyre: Johann og Anton av Oldenburg
#1593-1642 – Grev Christian Günther I. (1578–1642) (regjerte med sine brødre Günther XLII., Anton Heinrich og Johann Günther II.)
#1593-1642 – Grev Günther XLII. (1570–1643)
#1593-1642 – Grev Anton Heinrich (1571–1638)
#1593-1642 – Grev Johann Günther II. (1577–1631)
#1642-1666 – Grev Anton Günther I. (1620–1666)
#1666-1720 – Grev Anton Günther II. (1653–1716) (regjerte med Christian Wilhelm)
#1666-1720 – Grev Christian Wilhelm (1647–1721)
#1720–1740 – Fyrst Günther I. (1678–1740), frem til sin utnevnelse til fyrst kalt *grev Günther XLIII.*
#1740–1758 – Fyrst Heinrich (1689–1758)
#1758–1794 – Fyrst Christian Günther III. (1736–1794)
#1794–1835 – Fyrst Günther Friedrich Carl I. (1760–1837)
#1835–1880 – Fyrst Günther Friedrich Carl II. (1801–1889)
#1880–1909 – Fyrst Carl Günther (1830–1909)
#1909-1918 – Fyrst Günther Victor (etter at Carl Günther døde barnløs i 1909 ble Schwarzburg-Sondershausen regjert av fyrst Günther Victor av Schwarzburg-Rudolstadt i personalunion)

## Eksterne lenker
* Eintrag zu Schwarzburg-Sondershausen in ''Meyers Konversationslexikon'' aus dem Jahr 1889
* Fürstentum Schwarzburg-Sondershausen 1697 – 1918
Djibouti (by)

**Djibouti** er hovedstad og største by i Republikken Djibouti. Den ligger på en halvøy mellom Tadjourabukta og Adenbukta nær innløpet til Rødehavet. Byen ble grunnlagt av franskmennene i 1888, og har ca. 450&nbsp;000 av landets 499&nbsp;700 innbyggere. Djibouti er en viktig havneby og har store anlegg for bunkring og forsyninger. Havnen har også vært brukt til fiske og fergeruter til Tadjoura og Obock. Byen er avhengig av transitthandelen med Etiopia via jernbanen til Addis Abeba. Byen har vært hovedstad i Fransk Somaliland siden 1892, hovedstad i Djibouti siden 1977, og frihavn siden 1981. Byen huser den internasjonale lufthavnen Ambouli. Det nasjonale flyselskapet Djibouti Airlines har hovedkontoret sitt i byen.

## Referanser


## Eksterne lenker
*
Solkrem

**Solkrem** er en krem som man smører seg inn med før man utsettes for kraftig sol for å forhindre solbrenthet og UV-stråler som kan fremkalle hudkreft. Solkrem forebygger aldring av huden, rynker og gjør at huden ikke flasser av og blir brent. I noen grad regner man også med at filtrene forebygger hudkreft, men at overdreven soling bør unngås selv om man smører huden med solkrem. 

Moderne solkrem inneholder kjemiske UVA og/eller UVB filtre. Før 1938 inneholdt solkremer kun såkalt fysisk solfilter. Zinkoksid og titandioksid er blant de mest kjente. Fysisk solfilter brukes også i enkelte moderne solkremer i tillegg til de kjemiske.

UVA-filter beskytter mot ultrafiolette stråler med bølgelengder mellom 320 og 400 nanometer. Disse strålene vil over lang tid bryte ned huden og overdreven soling uten beskyttelse sies å kunne gi tidlig aldring. Av denne grunn brukes også et UVA-filter i mange ansiktskremer. 

UVB-filter beskytter mot ultrafiolette stråler med bølgelengder mellom 290 og 320 nanometer. Det er denne strålingen som gir hurtig effekt på huden, i litt for store doser som solbrenthet. 

I tillegg til krem finnes det også spray, gel og lotion som har tilsvarende, solbeskyttende egenskaper. Enkelte solkremer er satt sammen slik at de beholder effekten selv om brukeren bader eller svetter.

## Solfaktor

Solfaktor, på engelsk kalt *sun protection factor* (SPF), er et mål på styrken av et solfilterpreparat, det vil si hvor godt for eksempel en solkrem beskytter mot skadelig UVB-stråling fra sola. Begrepet SPF ble introdusert i 1962 og er i dag en etablert standard alle seriøse produsenter verden over forholder seg til.

Solfaktoren angir hvor mange ganger lenger en kan utsette seg for sollys hvis en bruker preparatet i forhold til hvis en ikke bruker det. En solfaktor på for eksempel 5 betyr at en kan være i sola fem ganger lenger enn uten solkrem og likevel oppnå samme solingseffekt.

## Bivirkninger
Opprinnelig ble de kjemiske UV-filtrene i solkremer tilskrevet utelukkende positive egenskaper. Med forskning og viten er disse etter hvert noe mer omdiskuterte og tildels omstridte, først og fremst evnen til å beskytte mot hudkreft. Dessuten settes det spørsmålstegn ved om enkelte av de syntetiske substansene i solfiltrene kan være kreftfremkallende. Man fokuserer også på mulige, forsterkede og uønskede nedbrytningsprosesser i huden som følge av påvirkning fra substanser i filtrene.
Videre anses det uheldig at solfiltre med faktor 8 eller høyere forhindrer dannelse av naturlig vitamin D i huden. Man har også funnet at enkelte av substansene, f.eks benzofenon, trenger dypt ned i huden og går inn i blodbanen og kan spores i urin. Forskere arbeider nå mye med å finne en balanse mellom de kreftfremkallende og -beskyttende egenskapene som er påvist ved kjemiske solfiltre.

## Referanser


## Eksterne lenker
*Miljødirektoratet: Kjemikalie
*Miljøstatus i Norge: Miljøgifter
Nils Berdahl

**Nils Berdahl** (1905–1944), også kjent under navnet **Birger E. Sjøberg**, var en nordmann som ledet motstandsbevegelsen på Helgeland under andre verdenskrig.

## Liv og virke
Berdahl var opprinnelig fra Åfjord i Trøndelag. I perioden 1937 til 1939 bodde Berdahl i fjellbygda Bågnes, samt at han bodde alene i ei koie ved Bielite, ved Vilhelmina i Västerbottens lappmark i Nord-Sverige. Det er ikke kjent hva han gjorde i denne perioden. Sjøberg organiserte blant annet våpentransport fra kysten og til det indre av Helgeland. En vanlig rute var fra Visten og over fjellet til Eiterådalen i Vefsn. Han var blant annet involvert i Majavatn-affæren. Berdahl falt på flukt fra tyskerne i Eiterådalen i juni 1944.

Berdahl giftet seg i 1943 med motstandskvinnen Liv Grannes (1918–2004); hun giftet seg på nytt i 1958 med tidligere Milorg-sjef Jens Christian Hauge (1915–2005). 

Sjøbergmarsjen går årlig til minne om hans innsats. Den første marsjen gikk i 1984.

## Referanser
Ambrosius Aurelianus

**Ambrosius Aurelianus** (i mytologiske tekster er han ofte kalt Aurelius Ambrosius) var ifølge Gildas en romersk-britisk leder, som vant flere viktige slag mot angelsakserne i det 5. århundre. Det har blitt spekulert om han var den romersk-britiske hærføreren som vant slaget ved Mons Badonicus, og at han var det historiske grunnlaget for den mytiske kong Arthur.

Ambrosius Aurelianus er en av de få personene Gildas nevner ved navn. Han skal ha vært den som samlet de britiske stammene etter den angelsaksiske invasjonen. Ifølge Gildas var han av keiserlig avstamning, men det blir ikke fortalt hvem hans foreldre er, og en av de siste gjenlevende romere i Storbritannia.

## Referanser
Uther Pendragon

**Uther Pendragon** (britisk: *pen* (hode) og *dragon*, antagelig oversettelse: dragenes hode) var den legendariske faren til kong Arthur. Hans navn er kanskje en derivasjon av (eller stammer fra samme kilden som) navnet Arthur.

Uther blir først nevnt av Geoffrey av Monmouth i *[[Historia Regum Britanniae]]* (De britiske kongenes historie). Ifølge Geoffrey klarte Uther å gjøre Igraine gravid ved å på magisk vis lure henne til å tro at han var hennes ektemann, Gorlois hertug av Cornwall. Motivet med illegitime fødsler går igjen i den senere historien om Arthur og Mordred.

Han var en yngre bror av Aurelius Ambrosius, og var hans etterfølger som konge av Logres. Han var også en yngre bror av Konstans, sønn av Konstantine III.

Walisiske tekster nevner en annen sønn av Uther, Madoc, far til Arthurs nevø, Eliwlod.

Geoffrey gir Uther også en datter med Igraine, Anna. Hun blir gift med kong Lot av Orknøyene og ble moren til Gawain og Mordred. I senere tradisjon er Gawain sønn av Igraine og Gorlois.
## Referanser
Anomali

**Anomali** (fra gresk *anomalia*, ujevnhet), betyr en avvikelse fra normen, det forventede eller lovmessige. En anomali er en irregularitet som er vanskelig å forklare utfra eksisterende teorier, altså et faktum som strider mot et etablert paradigme.
Muirfield

**Muirfield** er en privat golfbane i Gullane i East Lothian, Skottland. Banen er blant dem som på omgang arrangerer The Open Championship. Muirfield er hjemmebanen til golfklubben *The Honourable Company of Edinburgh Golfers*.

## The Honourable Company of Edinburgh Golfers

**The Honourable Company of Edinburgh Golfers** regnes som verdens eldste golfklubb, selv om golfens historie er flere hundre år eldre. Klubbens arkiv går tilbake til 1744, da det ble nedskrevet 13 golfregler for den første turneringen. Klubben spilte de fem hullene på Leith Links i nesten 100 år, men flyttet til Musselburghs ni-hulls *Old Course* i 1836. Som så mange andre prestisjetunge skotske baner, herunder St. Andrews, er Musselburgh åpen for almenheten, og klubben anla sin egen private bane på Muirfield i 1891.

Klubben tillater ikke kvinnelige medlemmer.

## Referanser


## Eksterne lenker
*
Kondominium

**Kondominium** (av latin *con-[[dominium]]*, «felles eiendom», også *kondominat*) er flere staters felles styre over et område. Også området selv betegnes kondominium.

I historien finnes en rekke eksempler på kondominier, men slik forvaltning viste seg ofte å være ustabil, og de fleste kondominier havnet under en enkelt stats styre.

## Historiske kondominier
* Kypros var i over 300 år delt mellom den bysantinske keiser og kalifen.
* Schleswig-Holstein var prøyssisk og østerriksk kondominium fra 1864 til 1866.
* Sudan var frem til 1956 britisk-egyptisk kondominium.
* Det nøytrale Moresnet var fra 1816 til 1919 et prøyssisk (senere tysk) og nederlandsk (senere belgisk) kondominium.
* Bosnia-Hercegovina var fra 1908 et østerriksk-ungarsk kondominium (Østerrike-Ungarn bestod av to separate stater, som forvaltet dette området i fellesskap).
* Etter fransk rett ble Andorra lenge ansett som et fransk-spansk kondominium, men det er nå vanligere å anse det som medfyrstedømme.
* Ny-Hebridene (idag Vanuatu) var frem til 1980 under felles britisk og fransk styre.
* Den britiske regjeringen foreslo i 2001 å dele suvereniteten over Gibraltar med Spania, men det ble avvist av folket i Gibraltar i en folkeavstemning i 2002.
Diagram

**Diagram** (fra gresk *διάγραμμα* (*diagramma*), «tegning» el. «skjema») er en skjematisk tegning eller grafisk fremstilling av informasjon, som for eksempel sammenhengen mellom ulike mengder og variabler. Det finnes flere ulike typer diagrammer, og de ulike typene egner seg ofte til ulike formål. 

Informasjonsdesign er læren om å presentere diagrammer og annen informasjon på en måte som kommuniserer budskapet lett og effektivt, og legger vekt på designmessige forhold som farge, typografi og generell utforming. 

## Eksempler på ulike diagrammer
Hasib Hussain

**Hasib Mir Hussain** (født 16. september 1986, antatt død 7. juli 2005) var den yngste av de mistenkte etter terrorangrepet i London juli 2005. Det antas at han utløste en selvmordsbombe i en buss på Tavistock Square.

Han var født i Beeston i Leeds, i en familie av pakistansk opprinnelse. Han var yngst av tre brødre. På tidspunktet for terrorangrepet bodde han sammen med sin familie i Colonso Mount i Beeston.

Etter en vanskelig ungdomtid ble han mellom halvannet og to år før terrorangrepet dypt religiøs. På et tidspunkt kom han så i kontakt med radikale islamister. 

Kort tid etter terrorangrepet meldte hans foreldre fra til Metropolitan Police Service at han hadde reist til London sammen med tre venner, og at de ikke hadde hørt fra ham.

## Referanser
Minerva (bil)

**Minerva** var en belgisk bilprodusent startet av nederlenderen Sylvain de Jong i Antwerpen i 1883.  Først produserte de sykler, men startet med produksjon av biler på begynnelsen av 1900-tallet.

Blant kunder som kjøpte Minerva var kongehuset i Belgia, Sverige og Norge, Henry Ford og kunstneren Anna Boch.

I 1936 gikk produsenten konkurs, og ble kjøpt opp av belgiske Imperia, som brukte merkenavnet på noen biler de eksporterte til Frankrike og Storbritannia, samt på Minerva lastebiler.

Etter andre verdenskrig og fram til 1953 bygget Minerva Land Rovere på lisens for den belgiske hæren.  Etter 1956 ble selskapet fullstendig nedlagt.
Fil:2007-07-15 Kühlerfigur eines Minerva-Automobils IMG 3316.jpg|Minerva panserornament
Fil:1904 Minerva Minervette Type A side.JPG|1904 Minerva Minervette Type A
Fil:1911 Minerva Type X 26 HP Torpedo.jpg|1911 Minerva Type X 26 HP Torpedo
Fil:Rieckers in his Minerva at the 1912 French Grand Prix at Dieppe.jpg|Rieckers i sin Minerva under 1912 Fransk Grand Prix i Dieppe
Fil:Kong Haakon Torpeda Minerva 1913.jpg|Kong Haakon i sin første bil, Minerva torpedo 1913
Fil:Ole Hougsrud in Minerva D-1 at Tangen, Norway 0417-11344.jpg|1913 Minerva eid av Ole Hougsrud, det er Harald Hougsrud som sitter i bilen og røker sigar
Fil:1913 Minerva Knight 01.jpg|1913 Minerva Knight
Fil:1914-model Minerva GG torpedo Elverum, Norway 1924.jpg|1914 Minerva GG torpedo på Elverum i 1924
Fil:1927 Minerva Type AF.jpg|1927 Minerva Type AF
Fil:1931 Minerva 8 AL Rollston Convertible Sedan.JPG|1931 Minerva 8 AL Rollston Convertible Sedan
Fil:1933 Minerva - fvl.jpg|1933 Minerva
Fil:1934 Minerva M4 berline.JPG|1934 Minerva M4
Fil:1937 Minerva AP 22 CV limousine f3q.JPG|1937 Minerva AP 22 CV limousine


## Eksterne lenker
* 
*  Minerva Cars
Shahzad Tanweer

**Shahzad Tanweer** (født 15. desember 1982, død 7. juli 2005) var én av fire mistenkte etter terrorangrepet i London juli 2005. Han antas å ha utløst en selvmordsbombe, eller bragt med seg en tidsinnstilt bombe, på Circle-linjen mellom Aldgate undergrunnsstasjon og Liverpool Street stasjon.

Han ble født i Bradford i England, og var en av fire søsken i en familie av pakistansk opprinnelse. Familien flyttet i 1984 til Leeds. Han tok eksamen i idrettsvitenskap ved Leeds Beckett University, og var kjent som en dyktig cricketspiller. Etter studiene var han arbeidsledig, men jobbet noen ganger i en av farens forretninger, en *[[fish and chips]]*-butikk like ved familiens hjem. 

Han gikk i moskeen hver dag, og ble ofte sett i tre forskjellige lokale moskeer. Han reiste også på *[[hajj]]*, pilegrimsreisen til Mekka som muslimer forventes å gjøre dersom de har mulighet til det. Selv om han ikke hadde blitt oppfattet som en radikal islamist av venner og familie var det i de siste månedene før terrorangrepet flere tegn på at han begynte å tiltrekkes av slike miljøer. I desember 2004 reiste han til Lahore i Pakistan for et ni måneders islamstudium, men reiste tilbake til England etter bare to måneder.
Mohammed Sadique Khan

**Mohammed Sadique Khan** (også stavet **Sidique**) (født ca. 1974, antatt død 7. juli 2005) var en av de mistenkte etter terrorangrepet i London juli 2005. Han antas å ha utløst en selvmordsbombe, eller bragt med seg en tidsinnstilt bombe, som drepte syv mennesker og såret over 100 på et tog på Circle-linjen på Edgware Road undergrunnsstasjon. Dokumenter som tilhørte Khan ble funnet på dette toget.

Han var fra Dewsbury ved Leeds. Khan var gift og hadde en datter. Khans foreldre innvandret fra Gujarat i India.

## Referanser


## Eksterne lenker
*
Halhjem

**Halhjem** er et tettbebygd sted i Bjørnafjorden kommune i Vestland fylke. Det ligger sør på Oshalvøya.

Halhjem er mest kjent som et ferjested på E39, med ferjeanløp til Sandvikvåg på Stord i Fitjar kommune, og Våge på Tysnes. Stedet ble tatt i bruk som ferjested i 1957, og den første ferjekaien ble tatt i bruk i 1963. I 2019 ble nye ferjer fra rederiet Torghatten Nord tatt i bruk. Trafikken har økt sterkt på dette sambandet, og det har vært flere utvidelser av kaianlegget. I 2006 ble Halhjem fergekai utvidet for bruk av nye gassdrevne ferger, og trafikkeres nå av ferjer fra Torghatten Nord og FosenNamsos Sjø til henholdsvis Sandvikvåg i Fitjar og Våge på Tysnes.

I 1999 var folketallet på Halhjem 991, men senere er stedet blitt regnet som en del av tettstedet Osøyro. Halhjem har barnehage og småskole for 1. til 4. klasse i en enhet som kalles Halhjem barnetun. Anlegget ble tatt i bruk i 1997 og ligger i Halhjemsmarka, om lag en kilometer fra ferjekaien. Her er det også flere byggefelt, fotballbane og ballbinge. 

Halhjem har hatt bosetning fra tidlig i menneskenes historie. 

Før Halhjem ble ferjested, var området populært hytteområde for folk fra Bergen.

## Referanser
Marcos (bilmerke)

**Marcos** var en liten britisk bilprodusent.  Selskapet ble stiftet i 1959 av Jem Marsh og Frank Costin.  Costin hadde tidligere jobbet med De Havilland Mosquito jagerbombere, og derfra fikk han ideen om å bruke finér til ramma.

De har gjennom årene bygget biler til både motorsport og vei.  Foreløpig siste nytt fra fabrikken var da de viste en modell i 2002, men den er ennå ikke i produksjon.

Ifølge Bilnorge.no var det i 2002 registrert syv Marcos i Norge.

## Eksterne lenker
* Bilnorge.no sin historie om merket
Mæl

**Mæl** er ei bygd som ligger ved Tinnsjøen i Tinn kommune i Telemark. Den er innfallsporten til Vestfjordalen og Rjukan som ligger 15 kilometer lenger vest. Her ligger Mæl stasjon som er Rjukanbanens endestasjon og utgangspunkt for jernbanefergene over Tinnsjøen til Tinnoset.  

På Mæl ligger også Tinnsjø kro & Camping, en småbåthavn og Haugefossen. 

Mæl stasjon er en del av Rjukan–Notodden industriarv og het da banen åpnet i 1909 Rollag, men navnet på stedet ble endret til Mæl da Rollag stasjon på Numedalsbanen ble opprettet i 1927. Mæl mistet sitt postnummer 3657 i 1991, og ble da en del av 3658 Miland. 

Uttalen på stedsnavnet er lang «e» som i «Meel» og ikke «æ» som normaluttale. Navnet kommer av at stedet ligger ved elveutløpet av elva Maana ved starten på Tinnsjøen.

Opprinnelig er stedet Mæl på Miland-sida av elvemunningen, der Mæl kirke ligger.

Mæl er anløpssted for Tinnsjøfergene MF «Storegut» og DF «Ammonia», to ferger som i sommerhalvåret er åpne for henholdsvis turer og charterturer og omvisning.

Det er infosenter med kafé i gamle Mæl Stasjon fra St. Hans til tidlig i september, og i sommerhalvåret er det mulig å ta toget herfra til Rjukan.

## Festivaler
Mæl Dansebandfestival, veteranbiltreff. (Begge opphørte i 2018.)

Tinnsjøtreffet ble gjenopprettet som veteranvogntreff i 2022, under nye drivere.

## Referanser